Suutra on üles ehitatud bodhisattva Sudhana lähetamisele. Sudhana on astunud bodhisattvateele ja otsib õpetust, kus ta saaks jõuda kõrgematele tasemetele. Alguses kuulab ta bodhisattva Samantabhadra õpetust, mis tuleb tema teadvusesse üleloomulikul viisil. Seejärel satub ta esimese bodhisattva juurde, kes elavana  tema ette tuleb. See on Mandžušrī, kes tiibeti budismis kehastab tarkust, ühes käes mõõk, teises käes prajñāpāramitā tekst. Mõõgaga ajab ta kõigepealt rumaluse ära, lööb katki, ja siis annab inimestele raamatut lugeda. Mandžušrī õpetab teda ning saadab siis edasi ühe teise bodhisattva juurde. Nii liigub Sudhana ringi mööda Indiat. Teel kohtab ta kalyānamitra'id - 'hüvesõpru' - need on sõbrad, kes mõjuvad hüvestavalt (kuid neid ei nimetata guru'ks). Nende hulka kuulub igasugusest seisusest inimesi, ka üks ori, aga ka kerjusmunki, bodhisattvaid, ilmalikke, nendest 20 on naised. Lõpuks jõuab ta Maitreja juurde, mis teda lõplikult raputab. Maitreja asub ühes tornis ja Sudhana näeb, et see ruum on mõõtmatu. Ta näeb, et selle torni sees on teised samasugused tornid, mille hulk on loendamatu. Tal ei ole vaja üldse liikuda, vaid ta näeb, et viibib ise samaaegselt ka nende teiste tornide sees ja ka Maitreja viibib kõikide tornide sees. Kõikides tornides näeb ta aga Maitrejat erinevatel aegadel. See kõigi nähtuste läbipõimimine, mis seal avaldub, ongi nii Gandavyūha kui ka kogu Avatamsaka kõige olulisem joon, mis ta on budismi toonud.